N-Kapenaars moedeloos oor stroop van leë geboue | Netwerk24
Dis maar moeilik teen die coach se seun . . .
Toe hy aan die einde van 2017 hoor Robert du Preez jr. sluit hom in 2018 by die Haaie aan, was Curwin Bosch so effens bekommerd.
Rugby kry groen lig, maar spanne nog lugtig
Al mag Suid-Afrika se beroepsrugbyspelers van Maandag af onder streng voorwaardes weer begin oefen, sal die meeste spanne nog nie dadelik begin om balle uit te gee en rond te skop of duiksakke plat te duik nie.
N-Kapenaars moedeloos oor stroop van leë geboue
Deur Charné Kemp 20 Junie 2019 08:09
Terwyl Noord-Kapenaars moedeloos raak oor leë skoolgeboue en ou hospitale wat deur vandale gestroop word, beplan die premier om onbenutte staatsgeboue te verkoop om beurse aan jong mense te gee.
Die afgebrande skoolkoshuis in Britstown word gevandaliseer. Foto: Verskaf
Volgens inwoners het hul klagtes die afgelope jare op dowe ore geval terwyl die gevandaliseerde geboue 'n teelaarde vir misdaad geword het.
In Strydenburg is die ou skool wat volgens inwoners meer as 100 jaar oud is, reeds van gietysterpype, dakplate en houtvloere gestroop.
Albert van Drimmelen, 'n inwoner, sê hy het talle klagte by die departement van paaie en openbare werke ingedien om die vandalisme stop te sit.
"Ek het foto's en video's geneem, maar dit verloor toe niemand optree nie. Die gietysterpype en die gietyster-mangate se deksels en rame is opgekap en as skrootmetaal verkoop. Die dakplate en vloerplanke is reeds gestroop, die vensters sal seker volgende uitgeruk word.
"Volgens my kennis mag daar nie aan die gebou geraak word nie, omdat dit so oud is. Die gebou kon al vir soveel werk- of welsynsprojekte ingespan word, en nou vergaan dit net."
Die skoolkoshuis in Britstown, wat 'n paar jaar gelede afgebrand het, word volgens 'n inwoner as 'n dwelmnes gebruik.
"Ek het gehoor 'n vrou is onlangs daar verkrag. Misdadigers besteel mense op straat en gaan soek skuiling in die koshuisgebou waar mense te bang is om hulle voor te keer. In skooltyd rook kinders in die murasie. Dit is 'n onooglikheid in die dorp."
Geoffrey van der Merwe, woordvoerder van die departement van onderwys, sê hulle is besig om 'n kontrakteur aan te stel om die koshuisgebou te sloop. Die werk behoort teen einde Julie afgehandel te wees.
Inwoners van Britstown voel onveilig weens vandale en dwelmgebruikers wat die skoolgebou misbruik. Foto: Verskaf
Die ou Sentraal-Karoo-hospitaal in De Aar word die afgelope jaar deur vandale gestroop.
Martin Barnard, plaaslike inwoner, sê hy is "gatvol".
"Die hospitaalgebou is heeltemal gestroop en nou word die ou verpleegstershuise se dakke gestroop. Selfs die heinings en heiningpale word gesteel. Dit lawaai snags is so erg dat ek nie kan slaap nie. Ons klagtes val op dowe ore. Selfs vorige koerantberigte het nie die probleem gestuit nie.
"Die sekuriteitswagte en polisie kom magteloos voor. Moet die inwoners self ingryp? Moet die geboue nou gesloop word om misdaad te voorkom?"
Hy meen sekere polisie-eenhede kon van die geboue as kantore gehuur het. "Hier is ook 'n gebrek aan 'n ouetehuis vir arm bejaardes. Organisasies wat met slagoffers van fetale alkoholsindroom werk, sou ook van die geboue kon gebruik maak, maar dit is reeds te laat."
Chrystal Robertson, woordvoerder van die departement van openbare werke en paaie, sê dr. Zamani Saul, premier, het duidelike instruksies gegee oor wat met leë en gevandaliseerde staatsgeboue gedoen moet word.
Saul het in sy provinsiale rede gesê hy gaan die premierswoning en ander onbenutte staatsgeboue verkoop om geld te in vir die premier se beursfonds om beurse aan jong mense te gee om werkloosheid te verlig.
Die historiese ou skoolgebou van Strydenburg word ook gevandaliseer. Foto: Verskaf
"Ons departement, as die beskermheer van staatsgeboue, is besig met 'n opname van onroerende eiendom," sê Robertson.
"Ingevolge wetgewing moet ons 'n konsultasieproses volg om provinsiale staatsdepartemente te vra of hulle belangstel om geboue te benut.
"Daarna kan nasionale departemente, munisipaliteite en die publiek aandui of hulle in die geboue belangstel voordat dit van die hand gesit sal word."